Եւ ինչ զարմանալի, որ երկիրի տիրող մտայնութիւնը իր անմիջական արձագանգը կը գտնէ փոքրաթիւ հայ հասարակութեան մէջ ալ։ Պահ մը յիշենք Ատանայի մէջ յայտնաբերուած եւ դէպի Սուրիա առաքուած զէնք ու զինամթերքի խնդիրը։ Հոն ալ իշխանութիւնը նոյն ճարպիկութեամբ ժողովուրդին աչքին մէջ նայելով բոլորը հաւաստիացուց, որ մարդասիրական օգնութիւն կը փոխադրուի դէպի Սուրիա։ Իսկ այսօր երբ «Նիւ Եորք Թայմս»ի նման հեղինակութիւններ կու գան ծանր պնդումներով, իշխանութիւնը կը շարունակէ իր անդրդուելու կեցուածքը ու կը պնդէ թէ այս բոլորը քաղաքական թակարդներ են։